Qishloq xo‘jaligi mahsulotlarini qayta ishlovchi va eksportyor korxonalarga yer ajratiladi - VM qarori

O‘zbekiston Respublikasi Vazirlar Mahkamasining «Sabzavot-polizchilik, bog‘dorchilik va uzumchilik yo‘nalishidagi fermer xo‘jaliklarining yer maydonlaridan foydalanish samaradorligini oshirish chora-tadbirlari to‘g‘risida»gi №258-sonli qarori qabul qilindi.
Qarorda sabzavot-polizchilik, bog‘dorchilik va uzumchilik yo‘nalishidagi fermer xo‘jaliklarining faoliyatida yo‘l qo‘yilayotgan bir qator kamchiliklar va muammolar batafsil sanab o‘tilgan.
Qarorga ko‘ra, yer sharoiti va suv ta'minoti og‘ir, past rentabelli, oxirgi uch yilda paxta hosildorligi 15 sentnerdan kam bo‘lgan, paxta va g‘alla joylashtirilmaydgan maydonlar ko‘rsatkichi tasdiqlangan. Qoraqalpog‘iston Respublikasi va viloyatlarda 2018 yilda asosiy maydonlarga, bog‘ va tok qator oralariga hamda g‘alladan bo‘shaydigan maydonlarga qishloq xo‘jaligi ekinlarini joylashtirish ko‘rsatkichlari ham tasdiqlangan.
Qoraqalpog‘iston Respublikasi va viloyatlarda 2018 yilda asosiy maydonlar, bog‘ va tok qator oralariga hamda g‘alladan bo‘shaydigan maydonlarga qishloq xo‘jaligi ekinlarini yetishtirish uchun talab etiladigan urug‘lik, mineral o‘g‘it va yoqilg‘i-moylash materiallari hajmlari va mablag‘lari, ekish uchun tavsiya etiladigan serhosil va eksportbop qishloq xo‘jaligi ekinlari turlari va navlari, qishloq xo‘jaligi ekinlarini moliyalashtirish sxemalari, qishloq xo‘jaligi mahsulotlarini yetishtirishga mineral o‘g‘itlar va o‘simliklarni himoya qilish vositalarini, yoqilg‘i moylash materiallarini yetkazib berish sxemasi tasdiqlangan.
Agrotexnik talablardan kelib chiqqan holda, «kafolat mablag‘lari» har yili 10 martga qadar 30 foiz, 1 aprelga qadar 50 foiz va 1 iyunga qadar 100 foiz miqdorda fermer xo‘jaliklarining o‘z mablag‘lari, qayta ishlash, tayyorlov va eksportyor korxonalarning avans mablag‘lari, tijorat banklarining kreditlari va mahsulot sotishdan tushadigan tushumdan shakllantirilishi belgilab qo‘yilmoqda.
Qoraqalpog‘iston Respublikasi Vazirlar kengashi, viloyat va tuman hokimlariga qishloq xo‘jaligi mahsulotlarini qayta ishlovchi va eksportyor korxonalarga eksportbop ekinlarni ekish va ularni qayta ishlash yoki eksport qilish sharti bilan belgilangan tartibda yer maydoni ajratish vazifasi topshirilmoqda.